1.  ปัจจัยความเสี่ยง

  บริษัทฯ ได้แยกปัจจัยความเสี่ยงเป็น 3 ข้อหลัก คือ ปัจจัยความเสี่ยงทางด้านการผลิต
  ปัจจัยความเสี่ยงในการประกอบธุรกิจ และปัจจัยความเสี่ยงจากอัตราแลกเปลี่ยน ดังนี้

1) ความเสี่ยงเกี่ยวกับวัตถุดิบในการผลิต

วัตถุดิบที่ใช้ในการผลิตเฟอร์นิเจอร์ส่วนใหญ่เป็นไม้สักซึ่งแหล่งวัตถุดิบมีจำกัด
และเป็นทรัพยากรธรรมชาติที่ใช้เวลานาน
ในการผลิตขึ้นมาทดแทนที่ใช้ไปในขณะที่ความนิยมในเฟอร์นิเจอร์ไม้มีสูงขึ้นอย่างแพร่หลาย
ส่งผลทำให้คุณภาพของไม้ที่ดีหายากขึ้น และ ส่งผลต่อราคาของวัตถุดิบที่จะสูงขึ้นตามอุปสงค์
อย่างไรก็ตามผู้บริหารของ บริษัทฯ
มีประสบการณ์และความเชี่ยวชาญในธุรกิจที่เกี่ยวข้องกับไม้โดยเฉพาะไม้สักมามากกว่า 30 ปี
ทำให้สามารถเสาะหาและคัดเลือกไม้ที่มีคุณภาพในราคาที่เหมาะสม
และเพิ่มการใช้ไม้ที่มาจากสวนป่าปลูก
นอกจากนั้นบริษัทได้พยายามพัฒนาสินค้าที่ใช้ไม้ที่มีคุณค่าเทียบเท่าไม้สักเช่น โอ๊ค, แอซ, เชอรี
เป็นต้นเพื่อลดสัดส่วนการใช้ไม้สักลง รวมถึงการพัฒนาและออกแบบสินค้าที่มีส่วนประกอบของโลหะ

  2) ความเสี่ยงในการประกอบธุรกิจ

ปัจจุบัน กลุ่มบริษัทฯ ส่งสินค้าประมาณร้อยละ 82 ของยอดขาย ให้กับกลุ่มประเทศ ยุโรป
สหรัฐอเมริกา และ ญี่ปุ่น
จากการพึ่งพิงตลาดในสัดส่วนที่สูงดังกล่าวทำให้การดำเนินธุรกิจของบริษัทฯ
อาจได้รับผลกระทบจากการเปลี่ยนแปลงนโยบายการค้าของประเทศคู่ค้าอย่างไรก็ตาม บริษัทฯ
เชื่อว่าความเสี่ยงดังกล่าวมีโอกาสเกิดขึ้นไม่มากนัก โดยที่ผ่านมาประเทศคู่ค้าดังกล่าว
มีนโยบายด้านการค้าที่เอื้อประโยชน์แก่ธุรกิจของบริษัทฯ ซึ่งที่ผ่านมาสินค้าของบริษัทฯ
เป็นสินค้าที่อยู่ภายใต้ GSP ของประเทศในกลุ่มยุโรป สหรัฐอเมริกา และญี่ปุ่น
และประเทศคู่ค้าดังกล่าวยังไม่มีแนวนโยบายในการจำกัดการนำเข้าสินค้าประเภทเฟอร์นิเจอร์ไม้
ขณะนี้บริษัทฯกำลังเข้าเจาะตลาดยุโรปตะวันออกบางประเทศ และเพิ่มตลาดออสเตรเลีย
และเกาหลี ให้มากขึ้นด้วย และมีนโยบายที่จะเพิ่มสัดส่วนการขายในประเทศให้สูงขึ้น

3) ความเสี่ยงจากอัตราแลกเปลี่ยน

บริษัทฯ อาจมีความเสี่ยงจากการผันผวนของอัตราแลกเปลี่ยนเงินตราต่างประเทศ เนื่องจากบริษัทฯ
มีรายได้จากการขายสินค้าที่เป็นเงินสกุลต่างประเทศประมาณร้อยละ 82
ของยอดขายในขณะที่มีต้นทุนวัตถุดิบที่ต้องชำระเป็นสกุลต่างประเทศประมาณร้อยละ 40 ของยอดขาย
จากโครงสร้างดังกล่าวสามารถสรุปได้ว่าโอกาสที่บริษัทฯ จะได้รับผลกระทบจากความเสี่ยง
จากการซื้อขายสินค้าเป็นเงินตราต่างประเทศยังคงมีอยู่บ้าง เนื่องจากบริษัทฯ
มีรายรับและค่าใช้จ่ายเป็นเงินสกุลต่างประเทศเช่นกัน ซึ่งเป็นการป้องกันความเสี่ยงในตัว
(Natural Hedge) อย่างไรก็ตาม บริษัทฯ
ยังคงมีความเสี่ยงหากระยะเวลาที่ได้รับชำระค่าสินค้าไม่ตรงกับระยะเวลาชำระหนี้
ซึ่งบริษัทฯได้เตรียมวงเงินไว้ชำระหนี้หากเกิดกรณีดังกล่าว
และในกรณีเกิดความผันผวนของอัตราแลกเปลี่ยนเงินบาท บริษัทฯ จะได้รับผลกระทบด้วย
เช่นการอ่อนตัวของค่าเงินบาท จะส่งผลบวกต่อรายได้ของบริษัทฯ ในระดับหนึ่ง
แต่ในขณะเดียวกันก็จะส่งผลทางลบต่อต้นทุนของวัตถุดิบที่บริษัทฯ
นำเข้าเช่นกันรวมถึงอาจจะมีผลกระทบต่อผลการดำเนินงาน และรูปแบบทางการเงินของกลุ่มบริษัทฯ
ด้วย นอกเหนือจากการเป็น Natural Hedge แล้ว ในช่วงใดช่วงหนึ่งที่บริษัทฯ
พิจารณาแล้วคาดว่าจะเกิดการผันผวนเป็นนัยสำคัญ บริษัทฯ
จะทำการป้องกันความเสี่ยงโดยทำการซื้อขายอัตราแลกเปลี่ยนล่วงหน้ากับธนาคารทันทีเนื่องจากบริษัทฯ
ได้มีวงเงินทางด้านประกันความเสี่ยงเตรียมพร้อมตลอดเวลา อีกทั้งบริษัทฯ
ยังได้เปิดบัญชีเงินฝากสกุลเงินตราต่างประเทศ (Foreign Currency Deposit – FCD)
เพื่อนำเงินที่ลูกค้าโอนเข้ามาฝากไว้เพื่อใช้ชำระหนี้บางส่วน อย่างไรก็ตาม
การบริหารความเสี่ยงจากอัตราแลกเปลี่ยนโดยวิธี Natural Hedge
ไม่สามารถป้องกันความเสี่ยงทางบัญชีจากการเกิดกำไรหรือขาดทุนจากอัตราแลกเปลี่ยนทางบัญชี
อันเนื่องมาจากการแปลงมูลค่าหนี้สินตามความผันผวนของอัตราแลกเปลี่ยน ณ
วันสิ้นงวดบัญชีได้ทั้งหมด